王令
同孙祖仁王平甫游蒋山作
山形郁盘陀，石路随直纡。
荫松坐兴长，饮泉百烦除。
忆望江上楼，采翠横晴虚。
爱之不能去，取席卧与俱。
若逢佳宾客，不暇外礼拘。
意爱交自然，笑语略可无。
常思一往游，杖履穷昏晡。
忽从贤豪招，气类喜不殊。
更以肴酒随，倾泻谈笑余。
仰跻苍崖巅，下视白日徂。
夜半身在高，若骑箕尾居。
懽余悲感集，论说追古初。
在昔天下衰，群奸起相屠。
相地视八极，怀险归此者。
全吴既臣魏，余晋仍避胡。
此山古所瞻，形势高四隅。
游者昔为谁，名字不见书。
想当出尘樊，盘礡望八区。
固宜有高兴，何亦妄滞濡。
忆在初元年，虎狼出当涂。
众豪泣相盟，万甲聚一呼。
楼船下三江，千里悬旌旗。
忠谋屈巨猾，弱力张远图。
氙灵诉明神，至此尝踟蹰。
想当得请初，胜势先群诛。
虽时幸成功，偪仄已可吁。
岂无当时人，缩伏岩下庐。
约身甘贱贫，卑势无忧虞。
坐视扰扰中，同为祸福驱。
我当明时人，木石聊自娱。
遗祠今莫问，故邑已成墟。
归谢山下民，相期在犁锄。